《陈勋卿邀游龙津园分赋》
明代·黎邦瑊

出郭探幽境，寻源识旧津。云林高卧处，清世直声人。

道胜抛章高，功成任角巾。凿池分碧月，选径迥红尘。

门闭无题凤，庭閒有坐宾。尊馀十日酒，盘备四时珍。

改席临花坞，挥觞藉草茵。嘉莲曾纪瑞，妙句忽称神。

缱绻深投辖，逍遥洽钓纶。渐看霞色晚，乍眺月华新。

归路宁辞倦，重来肯厌频。东山棋局好，长奉对千春。

作者简介：黎邦瑊（？—一六四四），字君选，号洞石。从化人。贯孙，民表子。明光宗泰昌元年（一六二〇）贡生，官兴业知县。陈子壮发起修复南园，邦瑊曾参预其事。明亡，以忧愤卒。有《洞石稿》。清陈伯陶《胜朝粤东遗民录》卷二有传。